Dominique Duncan

**Dominique Lynn Duncan** (født 1990) er en USA-født friidrettsutøver som siden mai 2014 har representert Nigeria. Hun har gull på 4 x 100 meter fra Afrikamesterskapet i friidrett 2014 og gull på 4 x 200 meter fra IAAF World Relays 2015 som fremste internasjonale meritter. 

Hun kommer fra en familie med mange friidrettsprofiler; hennes bestefar, Clyde Duncan Sr., har vært hovedtrener i friidrett ved Texas Southern University, og har også vært friidrettstrener ved Arizona State University, University of Washington og University of Houston. Hennes far, Clyde Duncan Jr., har vært friidrettsutøver ved Houston og Arizona State University, og har vært friidrettstrener, og hennes mor, Donyale Duncan, er innlemmet i Hall of Fame ved University of Houston. Hun begynte med friidrett da hun var 14 år gammel.

## Idrettskarriere
### USA
Hun gikk ut fra Wheatley High School i Houston i 2008, der hun ble trent av Henry Carr. På high school satte hun skolerekord og personlig rekord med 11,37 på 100 meter og 23,52 på 200 meter. Hun ble lagets *MVP* (mest verdifulle utøver) alle fire årene på high school. Hun vant 200 meter ved 4A-skolemesterskapet i delstatsligaen *University Interscholastic League* i 2008 (4A angir størrelsen på skolene, slik at skoler konkurrerer mot andre skoler av tilsvarende størrelse). Hun deltok ved junior-USA-mesterskapet i friidrett 2007, og kom på 3.-plass på 200 meter og 5.-plass på 100 meter. 

På universitetsnivå var hun med å vinne 4 x 100 meter ved det nasjonale NCAA-mesterskapet i 2009, med ny NCAA-rekord og skolerekord på 42,36 sekunder. Universitetslaget hennes vant også bl.a. Penn Relays (43,10), Texas Invitational (43.82) og Big 12 (42,97). Hun deltok igjen ved junior-USA-mesterskapet i friidrett 2009, kom på 2.-plass på 200 meter. 

Året etter kom hun på 5.-plass på 200 meter ved NCAA-mesterskapet 2010 og Big 12-mesterskapet. På 100 meter ble hun slått ut i semifinalen ved NCAA-mesterskapet, og hun kom på 6.-plass ved Big 12-mesterskapet. På 4 x 100 meter stafett vant universitetslaget hennes både NCAA-mesterskapet, Arizona State Invitational (43,62 MR), Texas Relays (42,56 MR), Penn Relays (43,09) og Big 12-mesterskapet. 

I 2012 fikk hun bronse på 200 meter ved NCAA-mesterskapet utendørs, og Texas fikk også sølv på 4 x 100 meter stafett. 

### Nigeria
Duncans første mesterskap for Nigeria var IAAF World Relays 2014 på Bahamas. Der kom Nigeria på 4.-plass på 4 x 100 meter, og 7.-plass på 4 x 200 meter, med ny nigeriansk rekord på 1:33,71. I august deltok hun ved Afrikamesterskapet i friidrett 2014, der hun fikk bronse på 200 meter og gull på 4 x 100 meter stafett. Hun ble slått ut i semifinalen på 200 meter ved Samveldelekene 2014, men Nigeria fikk her sølv på 4 x 100 meter, bak Jamaica. Hun representerte også Afrika ved Verdenscupen i friidrett 2014, der hun kom på 7.-plass på 200 meter, men det afrikanske stafettlaget på 4 x 100 meter ble diskvalifisert for feil i vekslingen. 

Hun deltok igjen ved IAAF World Relays 2015, og Nigeria kom der på 7.-plass på 4 x 100 meter og de vant 4 x 200 meter stafett med ny afrikarekord på 1:30,52. Duncan løp her sammen med Blessing Okagbare, Regina George og Christy Udoh. 

## Referanser


## Eksterne lenker
* 
*  Profil hos All-Athletics 
*  Profil hos Samveldelekene 2014
*  Profil hos Texas A&M University